Aldyria

Aldyrian lippu

Aldyrian vaakuna

Aldyrian kartta

**Aldyrian kuningaskunta** on 200-luvulla perustettu, Länsi-Seterrassa sijaitseva valtakunta. Valtakunta oli yksi useista Protherean imperiumin rauniolle Ensimmäisen todellisuusrepeämän jälkeen syntyneistä maista, ja ihmisten kanssa sitä rakentamaan muutti vuoristosta ja mäkimailta suuria määriä hobitteja ja kääpiöitä. Haltiat saapuivat maahan 560-luvulla. Valtakunnassa vallitsi kaikkien näiden rotujen sopusointu, joka osittain mahdollisti sen nousun suurvallaksi eri taitoja omaavien kansojen puhaltaessa yhteen hiileen.

Vanhan Aldyrian sydänmaata oli Aldyrinmaa, jossa sen pääkaupunki Aladorstad sijaitsi. Vuosisatojen saatossa valtakunta laajeni käsittämään lähes koko Länsi-Seterran maanosan. Magian uudelleenlöytäminen 1100-luvulla toi Aldyrialle kulttuurisen ja teknologisen kultakauden, joka päättyi lopulta veriseen sisällissotaan ja Toiseen todellisuusrepeämään 1300-luvun alussa. Kuningas Alaer II johdatti kansansa rippeet Hurmoksen syrjäiseen rannikkoprovinssiin, ja nimesi pienen Zürngradin kaupungin Uuden Aldyrian pääkaupungiksi.

Valtakunnan jäänteiden selvittyä ylivoimaisesta häilyväisten hyökkäyksestä viimeisen kuninkaansa uhrauksen ansiosta se on jälleenrakentanut voimiaan käskynhaltijoiden ja parlamentin johdolla: se on kansoittanut uudelleen pimeyden voimista vapaaksi jääneen rannikkokaistaleen ja valloittanut itselleen siirtomaa-imperiumin.

Herran Val Valethin vuonna 1644 Aldyrian kuningaskuntaa kohtaavat uudet haasteet, kun Falkvirin imperiumi kilpailee sen kanssa tunnetun maailman herruudesta, mustan magian harjoittajat pyrkivät aiheuttamaan jälleen uuden todellisuusrepeämän ja kerettiläiset uhkaavat pyhän valedyyrikirkon valtakunnallista uskonrauhaa.

## **Historia**

### **Todellisuusrepeämän jälkeen**

Protherean valtakunnan romahdettua ensimmäisen todellisuurepeämän seurauksena noin vuosisata ennen ajanlaskun alkua Länsi-Seterran maat olivat lähestulkoon vailla hallintoa tai valtioita anarkian vallitessa imperiumin raunoissa, jossa häilyväisten legioonat armotta metsästivät maanosan ihmiskansan selvityjien rippeitä. Val Valethin päihitettyä H'wallan ja noustua sen jälkeen Nimettömien jumalten tahdosta kaikkien Länsi-Seterran kansojen suojelijaksi ja jumalaksi ekstradimensionaaliset valloittajat karkoitettiin takaisin omaan todellisuuteensa. Ihmiset olivat jälleen oman kohtalonsa ja maittensa herroja. Vaikka Protherean valtakunta olikin kulta-aikanaan käsittänyt valtaosan koko maanosasta, sen valtarakenne oli auttamatta sortunut, eikä satavuotisen kriisin jäljiltä ollut elossa enää ainuttakaan ihmistä, joka olisi muistanut kansansa esi-isien saavuttaman loiston. Pakolaisten keskuudessa sukupolvelta toiselle kulkeutunut perimätieto leimasi protheenit ahneeksi ja jumalattomaksi kansaksi, joiden musta magia, ylpeys ja ylimielisyys olivat johtaneet jumalten langettamaan rangaistukseen, suureen katastrofiin. Niinpä Länsi-Seterraan alkoi ensimmäisellä vuosisadalla Val Valethin ylösnousemuksen jälkeen ilmaantumaan monia uusia feodaalisia valtakuntia. Yksi näistä kuningaskunnista oli legendaarisen Alador Suuren tiettävästi 200-luvun alussa perustama Aldyria.

### **Länsi-Seterran keskiaika**

Aldyria ei ollut Länsi-Seterran maista suurin, rikkain tai vaikutusvaltaisin, mutta toisin kuin monet muut valtiot, vastoin protherealaista perintöä se toivotti tervetulleeksi uusia kansoja: ensin vuorilta ja mäkimailta saapuneet kääpiöt ja hobitit, ja 500-luvulla Itä-Seterrasta paenneet haltiat. Arvellaan, että juuri tämä erityislaatuinen rotujen välinen harmonia ja yhteistyö koitui ratkaisevaksi eduksi Aldyrialle aikakaudelle tyypillisessä kuningaskuntien välisessä kilpailussa ja taistelussa siitä, mistä valtakunnasta tulisi lopulta seuraava Protherea.